google/wiki40b huggingface dataset:
Γεώργιος Ε΄ του Ανοβέρου

Τα νεανικά έτη

Ο Γεώργιος-Φρειδερίκος-Αλέξανδρος-Κάρολος-Ερνέστος-Αύγουστος γεννήθηκε στο Βερολίνο και ήταν το μόνο τέκνο του Ερνέστου-Αυγούστου Α΄ βασιλιά του Αννοβέρου και της Φρειδερίκης του Μεκλεμβούργου-Στρέλιτς. Βαπτίσθηκε 42 ημέρες μετά, από τον ιερέα Χένρυ-Τόμας Ώστεν, αδελφό της συγγραφέα Τζέιν Ώστεν και είχε 23 αναδόχους, οι περισσότεροι εστεμμένοι της Ευρώπης. 
Από ένα παιδικό ατύχημα και την ασθένεια που ακολούθησε, έχασε την όραση του ενός ματιού του το 1828. Το 1833 έχασε και την όραση από το άλλο μάτι. Το 1835 ο θείος του Γουλιέλμος Δ΄ της Βρετανίας τον έκανε ιππότη του Τάγματος της Περικνημίδος. Ο πατέρας του ήλπισε ότι θα νυμφευόταν την σχεδόν συνομήλικη εξαδέλφη του Βικτώρια μέλλουσα βασίλισσα της Βρετανίας, ώστε να μείνουν ενωμένοι οι θρόνοι της Βρετανίας και του Ανοβέρου, αλλά αυτό δεν ευοδώθηκε.

Διάδοχος και βασιλιάς του Ανοβέρου

Όταν το 1837 απεβίωσε ο Γουλιέλμος Δ΄, στη Βρετανία τον διαδέχθηκε η Βικτώρια και στο Ανόβερο, που εκληρονομείτο μόνο σε εξ αρρενογονίας απογόνους (Σαλικό Δίκαιο), ο Ερνέστος-Αύγουστος Α΄. Έτσι η 123 ετών ένωση των δύο βασιλείων έπαυσε. Μια και ήταν τυφλός, υπήρχε αμφιβολία για το αν θα διαδεχόταν τον πατέρα του, ο οποίος αποφάσισε να τον διαδεχθεί. Το 1843 νυμφεύτηκε τη Μαρία των Βέττιν, κόρη του Ιωσήφ δούκα της Σαξονίας-Άλτενμπουρκ. 
Το 1851 απεβίωσε ο πατέρας του και τον διαδέχθηκε στους τίτλους του. Από τον πατέρα του και τον εκ μητρός θείο του Κάρολο είχε μάθει να διοικεί αυταρχικά και συχνά περιπλέχτηκε σε διενέξεις με το Κοινοβούλιο. Το 1866 ξέσπασε ο Αυστρο-Πρωσικός πόλεμος και η Πρωσία του ζήτησε να συμμαχήσει, αλλιώς θα τον πολεμούσε. Αν και ήξερε ότι δεν μπορούσε να κερδίσει πολεμικά την Πρωσία, συντάχθηκε με την Αυστρία, παρά την επιθυμία τού Κοινοβουλίου. Τότε η Πρωσία κατέλαβε το Αννόβερο, ο στρατός του παραδόθηκε και η βασιλική οικογένεια κατέφυγε στο Γκμούντεν της Αυστρίας. Το Αννόβερο προσαρτήθηκε στην Πρωσία από τον Γουλιέλμο Α΄ της Πρωσίας, που ήταν εξάδελφος του Γεωργίου Ε΄. Ο έκπτωτος βασιλιάς έκανε έκκληση στις Μεγάλες Δυνάμεις να παρέμβουν· διατήρησε τη Λεγεώνα των Γουέλφων από το 1866 ως το 1870 με έξοδά του.
Το 1878 απεβίωσε στο Παρίσι και ετάφη στο κάστρο του Ουίνδσορ. Το 1856 είχε ιδρύσει το Σύλλογο Μεταλλείων & Μεταλλουργών «Γεώργιος και Μαρία». Η εταιρεία επεξεργαζόταν σίδηρο και χάλυβα και αναπτύχθηκε γοργά· μάλιστα έδωσε το όνομα στην πόλη που δημιουργήθηκε: Γκεοργκσμαρίενχουτε. Ο θυρεός του Γεωργίου Ε΄ ήταν αυτός του πατέρα του, δηλαδή όμοιος με της Βρετανίας.
Απόστολος Πάνας

Βιογραφικό

Γεννήθηκε στις 22 Μαΐου του 1979 στη Νέα Καλλικράτεια Χαλκιδικής. Είναι απόφοιτος του Τμήματος  Εφαρμοσμένης Πληροφορικής του Πανεπιστημίου Μακεδονίας με μεταπτυχιακές σπουδές στην "ειδική αγωγή και εκπαίδευση" και  στην "τοπική  και περιφερειακή ανάπτυξη" από το Αριστοτέλειο Πανεπιστήμιο Θεσσαλονίκης. Στα φοιτητικά του χρόνια ασχολήθηκε ενεργά στο δήμο του και εκλέχθηκε πρόεδρος του δημοτικού συμβουλίου νεολαίας Νέας Καλλικράτειας. Έχει εργαστεί επί σειρά ετών ως εκπαιδευτικός στη πρωτοβάθμια και στη δευτεροβάθμια εκπαίδευση σε σχολεία ειδικής αγωγής και εργαστήρια ειδικής εκπαίδευσης ατόμων με αναπηρία καθώς και σε ινστιτούτα επαγγελματικής κατάρτισης.
Το 2003 ως μέλος Δ.Σ. της κεντρικής ένωσης δημοτικών και νομαρχιακών συμβουλίων νεολαίας Ελλάδας (ΚΕ.ΔΗ.ΝΟ.ΣΥ.ΝΕ) ανέλαβε τα θέματα κοινωνικής μέριμνας και στη συνέχεια ακολούθησε η εκλογή του ως αντιπρόεδρος της κεντρικής ένωσης συμβουλίων νεολαίας Ελλάδος. Tο 2005 ανέλαβε πρόεδρος της επιτροπής σύστασης των συμβουλίων νεολαίας Ελλάδας και συντονιστής του τομέα πΠαιδείας στην εθνική επιτροπή έμπνευσης και διαλόγου για τη νέα γενιά. Κατά τα έτη 2010-2014 εκλέχθηκε περιφερειακός σύμβουλος κεντρικής Μακεδονίας στην περιφερειακή ενότητα Χαλκιδικής και μέλος των επιτροπών βιομηχανίας, αγροτικής ανάπτυξης και κτηνιατρικής για την κεντρική Μακεδονία.
Στις εθνικές εκλογές του 2012 και του 2015 ήταν υποψήφιος βουλευτής με το ψηφοδέλτιο  της Δημοκρατικής Συμπαράταξης στη Χαλκιδική. Το διάστημα 2012-2015 ήταν σύμβουλος στρατηγικής και τοπικής αυτοδιοίκησης στην αποκεντρωμένη διοίκηση Μακεδονίας - Θράκης. Διετέλεσε διευθυντής και επικεφαλής του κέντρου ευρωπαϊκής πληροφόρησης - Europe Direct Χαλκιδικής.
Στις 7 Ιουλίου 2019 εκλέχθηκε Βουλευτής Χαλκιδικής με το ΚΙΝΑΛ.
Ντανιέλ Αρανθούμπια

Καριέρα σε ποδοσφαιρικές ομάδες

Ξεκινησε τη καριέρα του στις ακαδημίες της Αθλέτικ Μπιλμπάο και έκανε το ντεμπούτο του με τη πρώτη ομάδα στις 10 Απριλίου του 2001 σε μια εντός έδρας ήττα με 3-1 απο τη Ρεάλ Σοσιεδάδ. Μετά από δύο χρόνια σαν backup του Ινιάκι Λαφουέντε έγινε μέλος της πρώτης ομάδας και βοήθησε στην πρόκριση της Αθλέτικ Μπιλμπάο στο ΟΥΕΦΑ Γιουρόπα Λιγκ του 2004. Τον Ιούνιο του 2008, υπέγραψε με την Ντεπορτίβο βοηθώντας την στο Κύπελλο Ιντερτότο ΟΥΕΦΑ. Στις 2 Οκτωβρίου 2008 έσωσε τρία πέναλτι στην διαδικασία των πέναλτι ενάντια στην ΣΚ Μπραν και βοήθησε στο να φτάσει έτσι η ομάδα του στους ομίλους του ΟΥΕΦΑ Γιουρόπα Λιγκ. Στα πρώτα παιχνίδια του 2010-11 δεν αγωνίστηκε καθώς ήταν τραυματίας αλλά μετά ξαναεπέστρεψε στη βασική εντεκάδα. Στις 20 Φεβρουαρίου του 2011 στο 95ο λεπτό ενός παιχνιδιού ενάντια στην Αλμερία σκόραρε από ένα κόρνερ και έγινε ο πρώτος τερματοφύλακας που σκόραρε με τέτοιο τρόπο. Τον Αύγουστο του 2013 έγινε μέλος της Ατλέτικο Μαδρίτης σαν backup του Τιμπό Κουρτουά. Έκανε το ντεμπούτο του στο ΟΥΕΦΑ Τσάμπιονς Λιγκ την 11 Δεκεμβρίου του 2013 σώζοντας πέναλτι της Πόρτο. Το ντεμπούτο του στο πρωτάθλημα το έκανε σε μια ήττα από την Αλμερία με 2-0.

Διεθνής καριέρα

Ο Αρανθούμπια συμμετείχε στο Euro 2004 με την Ισπανία.
2693 Γιανάν

Φυσικά χαρακτηριστικά

Τα φυσικά χαρακτηριστικά του Γιανάν είναι άγνωστα.
Ραδιομέγαρο του BBC

Χρήση

Στο κτήριο στεγάζεται ο τηλεοπτικός σταθμός BBC World News, οι ραδιοφωνικοί σταθμοί BBC Radio 1, BBC Radio 1Xtra, BBC Radio 3, BBC Radio 4, BBC Radio 4 Extra και οι υπηρεσίες BBC News, BBC World Service και BBC Vision.

Κατασκευή

Η κατασκευή του κτηρίου ξεκίνησε το 1928 και ολοκληρώθηκε στις 15 Μαρτίου του 1932. Οι αρχιτέκτονες του κτηρίου ήταν οι George Val Myer και Raymond McGrath.
Το πρώτο δελτίο ειδήσεων εκφωνήθηκε από τον Stuart Hibberd στις 18 Μαρτίου του 1932. Επίσημα το κτήριο ξεκίνησε να λειτουργεί στις 14 Μαΐου του 1932.

Στούντιο

Όταν το κτήριο ολοκληρώθηκε περιείχε 22 στούντιο για όλων των ειδών προγράμματα, σε αρχιτεκτονική Αρ Ντεκό.
Σήμερα, στο κτήριο έχουν προστεθεί πάρα πολλά στούντιο και τα στούντιο έχουν αλλάξει δραματικά.
Βαλκανικοί Αγώνες Στίβου 1958

Οι 17οι Βαλκανικοί Αγώνες Στίβου 1958 έγιναν στη Σόφια από 19 ως 21 Σεπτεμβρίου. Μετείχαν οι πέντε βαλκανικές χώρες εκτός από την Αλβανία. Στα γυναικεία αγωνίσματα δεν μετείχε ούτε η Ελλάδα. Νικήτρια στους άνδρες αναδείχθηκε για πρώτη φορά η Βουλγαρία ενώ στις γυναίκες ξανά η Ρουμανία.
Δαυίδ Ναχμίας

Ο Δαυίδ Ναχμίας είναι Έλληνας μουσικός, γνωστός για τη συμμετοχή του στην ελληνική ρετρό μουσική

Πρώιμα χρόνια - εκπαίδευση

Ο Δαυίδ(ή Δαβίδ) Ναχμίας γεννήθηκε στις 19 Μαρτίου 1966 στη Βομβάη σε μια ελληνική οικογένεια, αλλά μεγάλωσε στην Αθήνα. Παρακολούθησε την Αμερικανική Σχολή Κοινωνικών Επιστημών στην Αθήνα για έξι χρόνια και στη συνέχεια το Κολλέγιο St. Lawrence. Αποφοίτησε από το Πανεπιστήμιο της Βέρνης με πτυχίο ψυχολογίας. Για 15 χρόνια σπούδασε πιάνο, μουσική θεωρία και ενορχήστρωση στο Εθνικό Ωδείο Αθηνών.

Στο ραδιόφωνο

Από το 1988 έως το 1989 εργάστηκε ως ραδιοφωνικός συμπαρουσιαστής με την ηθοποιό Μαίρη Χρονοπούλου στο ραδιοφωνικό σταθμό TOP FM και από το 2001 ως το 2002 μεταδίδει στον ελληνικό κλασσικό σταθμό κλασικής μουσικής Τρίτο Πρόγραμμα. Σήμερα εκπέμπει καθημερινό ραδιοφωνικό πρόγραμμα, εστιάζοντας στην ελληνική ρετρό μουσική στο Δεύτερο Πρόγραμμα 103.7. Από τον Νοέμβριο του 2016 έχει μεταφέρει την τηλεοπτική του εκπομπή "Tιμής Ένεκεν" στο ραδιόφωνο Τρίτο Πρόγραμμα, που εκπέμπει κάθε Σάββατο στις 13:00 τοπική ώρα της Ελλάδας

Στην τηλεόραση

Το 2001 σκηνοθέτησε και παρουσίασε δύο εβδομαδιαίες τηλεοπτικές εκπομπές με τίτλο: "Ιχνηλάτες" και "Τιμής Ένεκεν" στο κανάλι της Ελληνικής Κρατικής Τηλεόρασης. Κάλεσε σε συνέντευξη περισσότερες από 200 ελληνικές πολιτιστικές προσωπικότητες, όπως ο ποιητής Αντώνης Φωστιέρης, ο ποιητής Μανόλης Πρατικάκης, η ποιήτρια Κατερίνα Αγγελάκη-Ρούκ, ο ηθοποιός Κώστας Καζάκος, ο βαρύτονος της Ελληνικής Λυρικής Σκηνής Θέμης Σερμιέ, ο καλλιτέχνης του θεάτρου σκιών Ευγένιος Σπαθάρης. Σκηνοθέτησε και παρουσίασε αρκετά ντοκιμαντέρ για ιστορικές πολιτιστικές προσωπικότητες, όπως ο τραγουδιστής και συνθέτης Νίκος Γούναρης, ο στιχουργός Πυθαγόρας Παπασταματίου, ο συνθέτης Μιχάλης Σουγιούλ, η ηθοποιός Σαπφώ Νοταρά, ο σκηνοθέτης Ορέστης Λάσκος και ο στρατιωτικός Μαρδοχαίος Φριζής.

Τραγούδια του Μεσοπολέμου

Από το 2001 συμμετέχει στην ελληνική νοσταλγική μουσική, ιδιαίτερα τραγούδια από τις αρχές του εικοστού αιώνα. Έχει οργανώσει τραγούδια από την αυθεντική μουσική παρτιτούρας για σύγχρονες ορχήστρες. Έχει εμφανιστεί με τραγουδιστές όπως η Χρυσούλα Στεφανάκηκαι η Σία Κοσκινά. Το Σεπτέμβριο του 2010 και το 2011 ο Ναχμίας διοργάνωσε μια ελληνική ρετρό μουσική παράσταση στο Grand Houston  (Οργανισμός λυρικού θεάτρου στο Χιούστον του Τέξας) των Ηνωμένων Πολιτειών, υπό την αιγίδα του Ελληνικού Πολιτιστικού Κέντρου Νοτιοδυτικής Περιφέρειας, με κεντρική τραγουδίστρια τη Χρυσούλα Στεφανάκη.

2010 -  Από τον Αττίκ στο Γούναρη (συλλογή ελληνικών ρετρό τραγουδιών)

Πρόκειται για ελληνική επιλογή τραγουδιού τραγουδιού την περίοδο 1901 - 1959. Οι τραγουδιστές Μαρία Κανελοπούλου, Χρυσούλα Στεφανάκη και Θάνος Πολύδωρας εκτελούν διάσημα τραγούδια του Νίκου Γούναρη, της Δανάης, του Χρήστου Χαιρόπουλου, του Αλέκου Σακελλάριου, του Μιχάλη Σουγιούλ, του Κώστα Γιαννίδη, του Cesare Andrea Bixio, του Νίκου Χατζηπαποστόλου, του Λεό Ραπίτη και της Σοφίας Βέμπο. Αυτό το CD είναι μια ζωντανή ηχογράφηση.
Χουστουλιανά Ηρακλείου

Ιστορικά στοιχεία

Το χωριό δεν αναφέρεται σε βενετικές απογραφές ούτε στην τουρκική του 1671. Το 1834 αναφέρεται με το όνομα Akoustoulianá με 12 χριστιανικές οικογένειες και το 1881 με 216 Χριστιανούς κατοίκους. Φαίνεται ότι είναι κτίσμα των νεότερων χρόνων. Το όνομα οφείλεται προφανώς στους πρώτους οικιστές. Επώνυμο Χουστουλάκης υπάρχει και σήμερα στο Ηράκλειο.
Μπλένταρ Κόλα

Βιογραφικό

Ο Κόλα γεννήθηκε την 1η Αυγούστου του 1972 και ξεκίνησε τη σταδιοδρομία του το 1989 από την Παρτιζάνι Τιράνων. Ακολούθησε η Ελμπασάνι και το καλοκαίρι του 1991 ήρθε στην Ελλάδα για λογαριασμό του Παναργειακού.
Όταν ο προπονητής του Γιάννης Παθιακάκης υπέγραψε στον Απόλλωνα Αθηνών, φρόντισε ώστε ο νεαρός Κόλα να τον ακολουθήσει στη νέα του ομάδα (1994). Παίζοντας στην Α' Εθνική Κατηγορία, το ταλέντο του αποκαλύφθηκε σε ολόκληρο το φίλαθλο κοινό της χώρας. Ήταν αναντικατάστατο στέλεχος της ομάδας που κέρδισε την έξοδο στο Κύπελλο ΟΥΕΦΑ (1994-5) και έφθασε στον τελικό του Κυπέλλου Ελλάδος 1996.
Το καλοκαίρι του 1996 μετεγγράφει στον ΠΑΟ, ο οποίος μερικούς μήνες νωρίτερα είχε φτάσει μέχρι τα ημιτελικά του Τσάμπιονς Λιγκ. Όμως η θητεία του στο τριφύλλι συνέπεσε με τα πέτρινα χρόνια της ομάδας και η τετραετής παραμονή του δε συνοδεύθηκε από τίτλους. Το Γενάρη του 2001 αποχώρησε για να συνεχίσει την καριέρα του στην ΑΕΚ, όπου είχε πάλι προπονητή το μέντορά του Παθιακάκη. Μαζί πανηγύρισαν το Κύπελλο του 2002. Τη σεζόν 2002-3 αγωνίστηκε στην Καλλιθέα και την επόμενη περίοδο έκλεισε την καριέρα του στην ομάδα που τον ανέδειξε, τον Απόλλωνα Αθηνών.
Σε διεθνές επίπεδο είχε 39 συμμετοχές με την Εθνική Αλβανίας, πετυχαίνοντας 6 τέρματα.
Μάνεσης Μεσσηνίας

Πληθυσμός

Ο πληθυσμός του χωριού ανέρχεται σε 312 άτομα με βάση την απογραφή, που διεξήγαγε η Ελληνική Στατιστική Αρχή (ΕΛΣΤΑΤ), το 2011. Το χωριό δεν διαθέτει σχολείο. Λειτουργεί ένα ελαιοτριβείο,δύο καταστήματα καφενεία/παντοπωλεία, δύο καταστήματα πώλησης αγροτικών εφοδίων (λιπάσματα, φυτοφάρμακα κλπ), ένα κατάστημα οικοδομικών υλικών, καθώς επίσης και πρατήριο υγρών καυσίμων. Επίσης διαθέτει κι ένα γήπεδο ποδοσφαίρου.
Οι κάτοικοι στην πλειοψηφία τους ασχολούνται με τη γεωργία και συγκεκριμένα με την καλλιέργεια της ελιάς από την οποία παράγεται εξαιρετικής ποιότητας ελαιόλαδο, την καλλιέργεια συκιών και τη μελισσοκομία.

Κτίρια του χωριού

Διαθέτει Ιερό Ναό αφιερωμένο στον Προφήτη Ηλία και κοιμητήριο με ιερό ναό που είναι αφιερωμένος στον Άγιο Αθανάσιο.
Άλφρεντ Άλμερ

Βιογραφικά στοιχεία

Διετέλεσε σταθμάρχης της CIA στην Αθήνα την περίοδο 1953 - 1955. Λόγω της απογοήτευσής του για την μη τοποθέτησή του σε θέση της αρεσκείας του παραιτήθηκε από την CIA και εργάστηκε για λογαριασμό του Σταύρου Νιάρχου. Ως σταθμάρχης της CIA διαδραμάτισε σημαντικό ρόλο στα πολιτικά τεκταινόμενα της εποχής ενώ θεωρείται ότι υπήρξε καθοριστικός παράγοντας για την πρωθυπουργοποίηση του Κωνσταντίνου Καραμανλή.
Δημήτριος Θεοδοσίου

Βιογραφικά στοιχεία

Γεννήθηκε στα Ιωάννινα. Η οικογένεια του Θεοδοσίου καταγόταν από τα Ιωάννινα και υπήρξε μια από τις μεγάλες ηπειρώτικες οικογένειες εμπόρων στη Βενετία κατά τον 17ο  και 18ο αιώνα. Αφού εργάστηκε ως δόκιμος τυπογράφος στο εργαστήρι του Νικολάου Γλυκύ και το 1745 ανέλαβε τη διεύθυνση του τυπογραφείου, άνοιξε δικό του βιβλιοπωλείο. Το 1755 απέκτησε την άδεια να  ιδρύσει  Ελληνικό τυπογραφείο,με την υποχρέωση να τυπώνει βιβλία στα σλαβικά, χάριν των σλαβόφωνων πληθυσμών των Βαλκανίων. Το πρώτο βιβλίο που τύπωσε είναι η ΄΄Βίβλος ενιαύσιος την άπασαν εκκλησιαστικήν ακολουθίαν ανελλιπώς περιέχουσα΄΄. Σε ηλικία 65 ετών θα ζητήσει από τη Γερουσία άδεια να προσλάβει στην επιχείρηση τον γιο του αδελφού του, Ανδρέα. Ο Ανδρεάς θα μάθει την τέχνη της τυπογραφίας κοντά στον θείο του και θα εγγραφεί στην ΄΄Συντεχνία Τυπογράφων και Βιβλιοπωλών΄΄ ως κληρονόμος του. Την εποχή εκείνη το τυπογραφείο θα εξελιχθεί σε διαβαλκανικό κέντρο, καθώς διατηρεί εμπορικές σχέσεις με σλαβόφωνες χώρες οπως η Βοσνία, η Σερβία, η Βουλγαρία, η Βλαχία και η Ουγγαρία. Παρ΄όλη όμως τη διεθνική αυτή δραστηριότητα ο οίκος του Θεοδοσίου το 1780 αντιμετώπιζε οικονομικές δυσχέρειες. Έτσι, ο Δημήτρης Θεοδοσίου αναγκάσθηκε νε συνεργαστεί με τον Pietro Marcuzzi, ο οποίος εργαζόταν και ως αρχιεργάτης στο τυπογραφείο. Στις11 Μαρτίου του 1782 ο Δημήτριος Θεοδοσίου πεθαίνει και αναλαμβάνει ο γιος του, Πάνος.
Εργαζόμενος με ζήλο για την ανόρθωση της επιχείρησης θα κατορθώσει το 1800 να αναβαθμίσει τα εκδοτικά προγράμματα και να εμπλουτίσει το τυπογραφικό υλικό του οίκου. Παράλληλα ανανέωσε τις συμφωνίες του με τους βιβλιοπωλικούς οίκους των σλαβικών χωρών και προσέλαβε ως διορθωτή τον Δοσίθεο Obradovic, ώστε οι σλαβικές εκδόσεις του να είναι πιο αξιόπιστες. Ωστόσο, ο Πάνος Θεοδοσίου συνεταιρίζεται περί το 1820, ενδεχομένως εξαιτίας νέων οικονομικών προβλημάτων, με τον λόγιο έμπορο Μιχαήλ Βασιλείου, και έκτοτε ουσιαστικά το τυπογραφείο διακόπτει τη λειτουργία του.
Χορηγικό Μνημείο του Νικία

Περιγραφή

Το μνημείο, το οποίο μελετήθηκε από τον Βίλχελμ Ντέρπφελντ το 1885, πιθανώς να είχε μορφή μικρού ναού δωρικού ρυθμού. Είχε την μορφή πρόστυλου ναού, τετράγωνης μορφής, με έναν πρόναο με κίονες δωρικού ρυθμού να ευρίσκεται στα δυτικά. Οι κίονες, οι παραστάδες, τα επιστύλια, οι μετόπες, τα περιζώματα, καθώς και τα τύμπανα ήσαν φτιαγμένα από μάρμαρο, ενώ οι τοίχοι και οι τρίγλυφες ήσαν κατασκευασμένες από πώρο (πορώδες ασβεστόλιθο).
Ανεγέρθηκε από τον Νικία, υιό του Νικόδημου, καταγόμενο από τον δήμο της Ξυπέτης, με αφορμή χορηγική του νίκη.
Το μνημείο καταστράφηκε από τους Έρουλους το 267 μ.Χ. Από αυτό απομένουν, μόνο, ορισμένα στοιχεία των θεμελίων του. Ορισμένα εκ των δομικών υλικών του χρησιμοποιήθηκαν εκ νέου για την ανέγερση της Πύλης Μπελέ κατά την διάρκεια της ρωμαϊκής περιόδου, τον 3ο αιώνα μ.Χ, όπου τρίγλυφοι, καθώς και η αφιερωτική επιγραφή είναι ακόμη ορατές.
Προγκρές Μ1-9

Αποστολή

Εκτοξεύτηκε με πύραυλο Soyuz-FG από το κοσμοδρόμιο του Μπαϊκονούρ στις 25 Σεπτεμβρίου 2002 (16:58:24 GMT) και συνδέθηκε με το τμήμα Ζβεζντά του σταθμού στις 29 Σεπτεμβρίου Παρέμεινε στον σταθμό για τέσσερις μήνες, συγκεκριμένα μέχρι και την 1η Φεβρουαρίου 2003 (16:00:54 GMT). Καταστράφηκε στην ατμόσφαιρα, πάνω από τον Ειρηνικό Ωκεανό, την ίδια ημέρα και μερικές ώρες μετά την καταστροφή του διαστημικού λεωφορείου Columbia.
Κόμμα Επαναστατικού Κομμουνισμού

Το Κόμμα Επαναστατικού Κομμουνισμού ήταν ένα πολιτικό κόμμα στη Ρωσία. Δημιουργήθηκε από μια ομάδα Ναρόντνικων η οποία αποσπάστηκε από τους Αριστερούς Σοσιαλ-Επαναστάτες μετά την εξέγερση του Ιουλίου 1918 των τελευταίων. Τον Σεπτέμβριο του 1918, συγκροτήθηκαν οι ίδιοι σε κόμμα σε ένα συνέδριο στην Μόσχα. Το κόμμα υποστήριζε την συνεργασία με το Ρωσικό Κομμουνιστικό Κόμμα (μπολσεβίκοι) και υποσχόταν στήριξη στην Σοβιετική εξουσία.
Το κόμμα εξέδωσε την Volya Truda (Θέληση του Εργάτη), η οποία κυκλοφόρησε σαν καθημερινή εφημερίδα από τις 14 Σεπτεμβρίου ως τις 4 Δεκεμβρίου 1918. Από τις 29 Δεκεμβρίου 1918, η καθημερινή εφημερίδα αντικαταστάθηκε από ένα περιοδικό με τον ίδιο τίτλο.
Ο Λένιν έβλεπε το πρόγραμμά τους σαν απομεινάρι της πλατφόρμας του Ναρόντνικου ουτοπισμού, μπερδεμένο και εκλεκτικό. Ενώ αναγνωρίζει ότι η Σοβιετική διακυβέρνηση δημιούργησε προϋποθέσεις για την δημιουργία ενός σοσιαλιστικού συστήματος, το κόμμα αρνήθηκε την αναγκαιότητα της προλεταριακής δικτατορίας κατά την μεταβατική περίοδο από τον καπιταλισμό στον σοσιαλισμό. Καθ’ όλη την ύπαρξή του, ορισμένες από τις ομάδες του απομακρύνθηκαν από το κόμμα. Κάποιες από αυτές εντάχθηκαν στο Ρωσικό Κομμουνιστικό Κόμμα (Μπολσεβίκοι) (όπως οι Α. Κολεγκάγιεφ, Α. Μπιτσένκο, Μ. Ντομπροχότοφ και άλλοι), ενώ άλλοι προσχώρησαν στους Αριστερούς Σοσιαλ-Επαναστάτες. Σε δύο εκπροσώπους του Κόμματος του Επαναστατικού Κομμουνισμού επετράπη να παρακολουθήσουν το Δεύτερο Συνέδριο της Κομιντέρν, με δικαίωμα λόγου, αλλά χωρίς ψήφο. Τον Σεπτέμβριο του 1920, μετά την απόφαση του Συνεδρίου ότι πρέπει να υπάρχει ένα ενιαίο Κομμουνιστικό Κόμμα σε κάθε χώρα, το Κόμμα Επαναστατικού Κομμουνισμού αποφάσισε να ενταχθεί στο ΡΚΚ(μπ). Τον Οκτώβριο της ίδιας χρονιάς, η Κεντρική Επιτροπή του ΡΚΚ(μπ) επέτρεψε στις οργανώσεις του Κόμματος να εγγράψουν μέλη του πρώην Κόμματος Επαναστατικού Κομμουνισμού στο ΡΚΚ(μπ).
Διεθνής αναγνώριση του Κοσσυφοπεδίου

Από την διακήρυξη της ανεξαρτησίας του από τη Σερβία (εκδόθηκε στις 17 Φεβρουαρίου 2008), η διεθνής αναγνώριση του Κοσσυφοπεδίου ήταν ανάμεικτη και η διεθνής κοινότητα εξακολουθεί να είναι διχασμένη στο θέμα αυτό. 
Μέχρι τις 27 Ιουλίου 2019 η Δημοκρατία του Κοσσυφοπεδίου έχει λάβει 115 διπλωματικές αναγνωρίσεις αυτού ως ανεξάρτητο κράτος, εκ των οποίων οι 11 έχουν αποσυρθεί. Ειδικότερα, 101 από 193 (52%) κράτη μέλη των Ηνωμένων Εθνών (ΟΗΕ), 23 από τα 28 (82%) κράτη μέλη της Ευρωπαϊκής Ένωσης (ΕΕ), 25 από 29 (86%) κράτη μέλη του ΝΑΤΟ και 34 από 57 (60%) κράτη μέλη του Οργανισμού Ισλαμικής Διάσκεψης (OIC) έχουν αναγνωρίσει το Κοσσυφοπέδιο. Στις χώρες που δεν το έχουν αναγνωρίσει, όπως η Ρωσία, η Κίνα, το Ισραήλ, συγκαταλέγεται και η Ελλάδα (δείτε επίσης Αντίδραση της Ελλάδας στην διακήρυξη της ανεξαρτησίας του Κοσσυφοπεδίου).
Η κυβέρνηση της Σερβίας δεν το αναγνωρίζει ως κυρίαρχο κράτος, αλλά έχει αρχίσει να εξομαλύνει τις σχέσεις με την κυβέρνηση του Κοσσυφοπεδίου, σύμφωνα με τη Συμφωνία των Βρυξελλών (2013). Ωστόσο η διαδικασία σταμάτησε το Νοέμβριο του 2018, όταν το Κοσσυφοπέδιο επέβαλε φόρο κατά 100% στις εισαγωγές σερβικών προϊόντων.
Ιωάννης Φραγκίσκος Δεζιδεράτος του Νασσάου-Ζήγκεν

Βιογραφία

Γεννήθηκε στο Νοζερουά και ήταν ο μόνος γιος του Ιωάννη Η΄ κόμη του καθολικού Νασσάου-Ζήγκεν και της Ερνεστίνας-Γιολάντας ντε Λιν, κόρης του Λαμοράλ πρίγκιπα ντ' Επινουά.
Οπατέρας του είχε μεταστραφεί στον Καθολικισμό. Το 1638 διαδέχθηκε τον πατέρα του στο Ζήγκεν, αλλά αναγκάστηκε να παραχωρήσει ένα μέρος της κομητείας στον Προτεσταντικό κλάδο του Οίκου του. Συνέχισε να αγωνίζεται εναντίον των Προτεσταντών γειτόνων του και να καταπιέζει τους Καλβινιστές της περιοχής του. Ως κυβερνήτης έκανε κακή διαχείριση και χρέη.
Όπως και ο πατέρας του ήταν στρατηγός στην υπηρεσία των Ισπανών. Το 1652 αναβιβάστηκε σε πρίγκιπα από τον βασιλιά της Γερμανίας και χρίστηκε ιππότης του Τάγματος του Χρυσόμαλλου Δέρατος το 1661. Η Ισπανία τον έθεσε κυβερνήτη (stadtholder) του Λίμπουργκ (1665-84) και του Άνω Γκέλντερς (1680-99). 'Εζησε το περισσότερο διάστημα στο Ρόεμοντ και απεβίωσε εκεί το 1699. Τον διαδέχθηκε ο πρωτότοκος γιος του Γουλιέλμος-Υάκινθος.
Στέφανος Γ΄ του Ωξόν

Βιογραφία

Ήταν γιος του Στεφάνου Β΄ κόμη του Ωξόν και της Γιούντιτ (Judith), κόρης του Ματθαίου Α΄ δούκα της Λωρραίνης.
Εκλογές στη Βολιβία

Η Βολιβία εκλέγει Πρόεδρο και Κοινοβούλιο κάθε 5 χρόνια. Ο πρόεδρος και ο αντιπρόεδρος εκλέγονται από το λαό (1ος γύρος) ή από το Κοινοβούλιο (2ος γύρος). Το Εθνικό Κογκρέσο είναι διθάλαμο και αποτελείται από την  Αίθουσα των Αντιπροσώπων (Cámara de Diputados) με 130 μέλη και 5ετή θητεία και τη Γερουσία (Cámara de Senadores) με 36 μέλη. Το σύστημα είναι πολυκομματικό.

2008

Στο δημοψήφισμα που διεξήχθη στις 10 Αυγούστου του 2008 τόσο ο πρόεδρος Μοράλες όσο και οι κεντροδεξιοί κυβερνήτες των τεσσάρων πλουσιότερων επαρχιών της χώρας αναδείχθηκαν νικητές. Το δημοψήφισμα είχε ζητηθεί από τον ίδιο τον πρόεδρο για να επιβεβαιωθεί η εμπιστοσύνη του εκλογικού σώματος στο πρόσωπό του. Σύμφωνα με τα αποτελέσματα, η υποστήριξη του εκλογικού σώματος προς το Μοράλες ξεπέρασε το 60%.
Τον Οκτώβριο του 2008 η κυβέρνηση και η αντιπολίτευση κατέληξαν σε συμφωνία για τον τερματισμό της πολιτικής κρίσης, καθορίζοντας τη διεξαγωγή δημοψηφίσματος για ένα νέο Σύνταγμα. Η κρίση είχε απειλήσει τη χώρα με εμφύλιο πόλεμο, καθώς το Σεπτέμβριο έχασαν τη ζωή τους 18 άτομα σε συγκρούσεις.
Ιωάννης Β΄ του Άνχαλτ-Τσερμπστ

Βιογραφία

Ήταν γιος του Αλβέρτου Β΄ πρίγκιπα του Άνχαλτ-Τσερμπστ και της Βεατρίκης των Ασκάνια, κόρης του Ροδόλφου Α΄ δούκα της Σαξονίας-Βίττενμπερκ.
Το 1382 απεβίωσε και τον διαδέχθηκαν οι τρεις γιοί του.
Διοργανώσεις Ε.Π.Σ. Κιλκίς 2013–14

Η περίοδος 2013–14 των πρωταθλημάτων της Ε.Π.Σ. Κιλκίς.
Δημοψήφισμα στη Ζάμπια (2016)

Ένα συνταγματικό δημοψήφισμα πραγματοποιήθηκε στη Ζάμπια στις 11 Αυγούστου 2016, παράλληλα με τις γενικές εκλογές, σε μια κίνηση που αποσκοπούσε στο να μειώσει το κόστος του δημοψηφίσματος. Οι ψηφοφόροι κλήθηκαν να εγκρίνουν ή να απορρίψουν τις τροποποιήσεις στον καταστατικό χάρτη των δικαιωμάτων και στο Άρθρο 79, το οποίο υπαγορεύει τη διαδικασία για μελλοντικές τροποποιήσεις.
Αν και το 71% των ψηφοφόρων ψήφισε υπέρ των τροποποιήσεων, η προσέλευση ήταν μόλις 44%, κάτω από το όριο του 50% που απαιτείτο για να επικυρωθεί το αποτέλεσμα.

Εκλογικό Σύστημα

Για να είναι έγκυρο το δημοψήφισμα, η πλειοψηφία του " ναι " ήταν απαραίτητη μαζί με ποσοστό συμμετοχής τουλάχιστον 50% των εγγεγραμμένων ψηφοφόρων. Στις προηγούμενες γενικές εκλογές η προσέλευση των ψηφοφόρων ήταν μικρή και οι ειδικοί φοβούνται ότι λόγω των διαφορετικών κριτηρίων επιλεξιμότητας για τις γενικές εκλογές, το δημοψήφισμα θα μπορούσε να δημιουργήσει σύγχυση και σπατάλη πόρων.
Πτέρη Τριταίας Αχαΐας

Τοποθεσία

Είναι κτισμένο στους πρόποδες του όρους Έλατο (Σκιαδοβούνι), μικρή παραφυάδα του Ερυμάνθου. Ανήκει στο δημοτικό διαμέρισμα Δροσιάς και στον ιστορικό Δήμο Τριταίας, νότια της Πάτρας σε απόσταση 50 χιλιομέτρων.

Ιστορικά στοιχεία

Το χωριό άρχισε να δημιουργείται μετά το 1800 από κατατρεγμένους Έλληνες προερχόμενους από τα χωριά της Μάνης και από κοντινούς συνοικισμούς. Η παλαιά ονομασία του είναι Τσαπόγα, η οποία χρησιμοποιείται αρκετά ακόμα και σήμερα. Σύμφωνα με μια άποψη πήρε την ονομασία κατά την περίοδο της τουρκοκρατίας από έναν έφορο της περιοχής (Τσαπ-Αγάς). 
Τα τελευταία χρόνια (ΦΕΚ 32Α - 15/02/1964) η ονομασία άλλαξε και δόθηκε το όνομα Πτέρη, από το ομώνυμο φυτό που φυτρώνει στις πλαγιές, ενώ το διάστημα 10/10/1955 (ΦΕΚ 287Α) - 15/02/1964 (ΦΕΚ 32Α) είχε την ονομασία "Μαυροχώρι".

Οικονομία-Πολιτισμός

Η πλειονότητα των κατοίκων ασχολείται με την κτηνοτροφία και τη γεωργία, παρ'όλα αυτά σχεδόν όλα τα νοικοκυριά έχουν επιπλέον εισοδήματα από ελιές, αμπέλια και κήπους οπωροκηπευτικών, πράγμα που τους προσφέρει μια σχετική αυτονομία. Το κορυφαίο γεγονός του χωριού είναι το πανηγύρι που γίνεται κάθε χρόνο στις 7 Ιουλίου (της Αγίας Κυριακής) με παραδοσιακή ορχήστρα στην πλατεία του χωριού.
ΦΚ Σένιτσα

Από την 4η κατηγορία στην 1η

Η ΦΚ Σένιτσα αγωνιζόταν στην 4η κατηγορία την περίοδο 2008-09. Την επόμενη περίοδο, 2009-2010, συμμετείχε στην κορυφαία κατηγορία του σλοβάκικου ποδοσφαίρου, αφού ενώθηκε με την ΦΚ Ίντερ Μπρατισλάβα, η οποία είχε μόλις πάρει εισιτήριο ανόδου στην πρώτη κατηγορία. Αρχικά ο σύλλογος αναγκάστηκε να κρατήσει το όνομα Ίντερ Μπρατισλάβα αλλά μετά από πολλές συζητήσεις η Εκτελεστική Επιτροπή της Σλοβακικής Ομοσπονδίας Ποδοσφαίρου ενέκρινε το όνομα ΦΚ Σένιτσα.